CELEX: 62022TN0041
Language: el
Date: 2022-01-21 00:00:00
Title: Υπόθεση T-41/22: Προσφυγή της 21ης Ιανουαρίου 2022 — Fundacja Instytut na rzecz Kultury Prawnej Ordo Iuris κατά Κοινοβουλίου

4.4.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 148/30
            
         
      Προσφυγή της 21ης Ιανουαρίου 2022 — Fundacja Instytut na rzecz Kultury Prawnej Ordo Iuris κατά Κοινοβουλίου
      (Υπόθεση T-41/22)
      (2022/C 148/41)
      Γλώσσα διαδικασίας: η πολωνική
      
         Διάδικοι
      
      
         Προσφεύγουσα: Fundacja Instytut na rzecz Kultury Prawnej Ordo Iuris (Βαρσοβία, Πολωνία) (εκπρόσωποι: K. Koźmiński, νομικός σύμβουλος, και T. Siemiński, δικηγόρος)
      
         Καθού: Ευρωπαϊκό Κοινοβούλιο
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει στο σύνολό του το Ψήφισμα του Ευρωπαϊκού Κοινοβουλίου της 11ης Νοεμβρίου 2021 σχετικά με τη συμπλήρωση ενός έτους από τη de facto απαγόρευση της άμβλωσης στην Πολωνία [2021/2925(RSP)],
               
            
                  —
               
               
                  επικουρικώς, σε περίπτωση απόρριψης του αιτήματος ακύρωσης του προσβαλλόμενου ψηφίσματος στο σύνολό του, να ακυρώσει εν μέρει το εν λόγω ψήφισμα, ήτοι το στοιχείο του ΚΕ κατά το οποίο: «λαμβάνοντας υπόψη ότι μια φονταμενταλιστική οργάνωση, η Ordo Iuris, η οποία έχει στενούς δεσμούς με τον κυβερνητικό συνασπισμό, υπήρξε η κινητήρια δύναμη των εκστρατειών που υπονομεύουν τα ανθρώπινα δικαιώματα και την ισότητα των φύλων στην Πολωνία, συμπεριλαμβανομένων των προσπαθειών για την απαγόρευση της άμβλωσης, τις εκκλήσεις για αποχώρηση της Πολωνίας από τη Σύμβαση της Κωνσταντινούπολης και τις εκκλήσεις για τη δημιουργία των λεγόμενων “ζωνών χωρίς ΛΟΑΔΜ”· λαμβάνοντας υπόψη ότι, επομένως, γίνεται κατάχρηση των πολιτιστικών και θρησκευτικών αξιών στην Πολωνία προκειμένου να παρεμποδιστεί η πλήρης εφαρμογή των δικαιωμάτων των γυναικών, η ισότητα των γυναικών και το δικαίωμά τους να αποφασίζουν για το σώμα τους·»,
               
            
                  —
               
               
                  να καταδικάσει το Ευρωπαϊκό Κοινοβούλιο στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής η προσφεύγουσα προβάλλει δύο λόγους.
      
                  1.
               
               
                  Με τον πρώτο λόγο προβάλλεται αναρμοδιότητα του Ευρωπαϊκού Κοινοβουλίου να εκδώσει το προσβαλλόμενο ψήφισμα για τον λόγο ότι το αντικείμενο του ψηφίσματος δεν εμπίπτει στις αρμοδιότητες που έχουν αναθέσει τα κράτη μέλη στην Ευρωπαϊκή Ένωση με τις Συνθήκες, ή κατάχρηση εξουσίας συνιστάμενη στη χρήση της νομικής μορφής του ψηφίσματος ως εργαλείου με σκοπό να παρακαμφθεί η απαίτηση τροποποίησης των Συνθηκών για την ανάθεση στην Ευρωπαϊκή Ένωση αρμοδιοτήτων τις οποίες, σύμφωνα με τις Συνθήκες, η Ένωση δεν διαθέτει.
               
            
                  2.
               
               
                  Με τον δεύτερο λόγο προβάλλεται ότι το ψήφισμα παραβιάζει τις Συνθήκες ή τους νομικούς κανόνες που συνδέονται με την εφαρμογή τους, ήτοι το άρθρο 2 ΣΕΕ, το άρθρο 4, παράγραφος 2, ΣΕΕ, το άρθρο 6, παράγραφος 3, ΣΕΕ και το άρθρο 10 ΣΛΕΕ, καθόσον το προσβαλλόμενο ψήφισμα:
                  
                              —
                           
                           
                              προσβάλλει τα προσωπικά δικαιώματα και συμφέροντα της προσφεύγουσας,
                           
                        
                              —
                           
                           
                              στηρίζεται σε μη εξακριβωμένες και αναληθείς πληροφορίες όσον αφορά την πραγματική και νομική κατάσταση στην Πολωνία,
                           
                        
                              —
                           
                           
                              περιέχει αναξιόπιστη ανάλυση και ερμηνεία του δημοσίου διεθνούς δικαίου σχετικά με το ζήτημα της άμβλωσης,
                           
                        
                              —
                           
                           
                              διαπιστώνει αδικαιολόγητα υποτιθέμενη αντίθεση της απαγόρευσης διακοπής της κύησης και της προστασίας της ανθρώπινης ζωής σε προγεννητικό στάδιο προς τις αρχές του άρθρου 2 ΣΕΕ, παραβλέποντας το γεγονός ότι το ζήτημα του παραδεκτού των αμβλώσεων δεν αποτελεί μέρος της κοινής συνταγματικής παράδοσης των κρατών μελών, όπερ με τη σειρά του:
                           
                        
                              —
                           
                           
                              συνεπάγεται δυσμενείς διακρίσεις στην κοινωνική, πολιτική και νομική ζωή της Ευρωπαϊκής Ένωσης εις βάρος των προσώπων που τάσσονται υπέρ της απαγόρευσης διακοπής της κύησης και της προστασίας της ανθρώπινης ζωής σε προγεννητικό στάδιο,
                           
                        
                              —
                           
                           
                              παραβιάζει την αρχή του σεβασμού της εθνικής και συνταγματικής ταυτότητας των κρατών μελών.